**Informatīvais ziņojums**

**“Par neformālajā Eiropas Savienības Lauksaimniecības un zivsaimniecības ministru padomes 2019. gada 22.–24. septembra sanāksmē izskatāmo jautājumu”**

**I. Ministru padomes neformālās sanāksmes darba kārtības jautājums**

Somijas prezidentūra š.g. 22.–24.septembrī Helsinkos, Somijā organizē neformālo Eiropas Savienības (turpmāk – ES) Lauksaimniecības un zivsaimniecības ministru padomes (turpmāk – MP) sanāksmi, kuras tēma ir “Lauksaimnieka lomas pārveidošana klimata politikas jomā – veicināt ilgtspējīgu lauksaimniecību ar oglekļa piesaistes augsnē palīdzību”.

Somijas prezidentūra ir izplatījusi diskusiju dokumentu, kurā iezīmē to, cik būtiska cīņā ar klimata pārmaiņām ir oglekļa piesaiste lauksaimniecības augsnēs, kā arī ar šo jautājumu saistītās problēmas un iespējamos un nepieciešamos risinājumus nākotnē.

**Oglekļa piesaiste augsnē: tās nozīmīgums cīņā pret klimata pārmaiņām**

Lauksaimniecības zeme aizņem gandrīz pusi no ES sauszemes teritorijas, tāpēc veids, kā šī zeme tiek apsaimniekota, ietekmē ne tikai ražīgumu, bet arī apkārtējo vidi. Oglekļa piesaiste augsnē tiek uzskatīta par ļoti būtisku pasākumu. To izmantojot efektīvi, būtu iespējams samazināt lauksaimniecības radītās siltumnīcefekta gāzu emisijas (turpmāk – SEG). Lauksaimniecības zemēs augsnes virskārtā tiek uzglabāti aptuveni 51 miljards tonnu CO2 ekvivalenta. Salīdzinājumam: ES kopējā ikgadējā CO2 emisija ir 4,4 miljardi tonnas (2016.), tāpēc augsnes organiskā oglekļa izmaiņas var ievērojami ietekmēt ES kopējo SEG bilanci.

Eiropas Komisija (turpmāk – Komisija) savā paziņojumā “Tīru planētu – visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku”, prezentējot vīziju par ES klimata neitralitātes sasniegšanu līdz 2050. gadam atzīst: “..lai sasniegtu siltumnīcefekta gāzu neto emisiju nulles līmeni, būs maksimāli jāizmanto iespējas, ko sniedz tehnoloģiskie un aprites ekonomikas risinājumi, dabīgo oglekļa dioksīda sauszemes piesaistītājsistēmu plaša praktiska pielietošana, tostarp arī lauksaimniecības un mežsaimniecības nozarē.”Paziņojumā ir uzsvērtas iespējamās oglekļa piesaistes metodes lauksaimniecībā, lai palielinātu lauksaimniecības produktivitāti, vienlaikus aizsargājot vidi un klimatu[[1]](#footnote-1). Latvijai būtu jāizmanto šo metožu potenciāls, jo tās palīdzēs dot ieguldījumu, lai sasniegtu Parīzes nolīgumā un ES ilgtermiņa klimata stratēģijā noteiktos mērķus klimata jomā, kā arī ES Ilgtspējīgas attīstības mērķus.

Somijas prezidentūra piebilst, ka vienlaikus pastāv ievērojama neskaidrība attiecībā uz augsnes kapacitāti piesaistīt oglekli un saistībā ar to joprojām tiek pētītas un attīstītas jaunas, precīzākas mērījumu metodes. Galvenās bažas rada iespēja, ka līdz ar saimniekošanas metožu maiņu piesaistītais ogleklis var tikt atkal atbrīvots un zust tā piesaiste. Tāpat mainīgie klimatiskie apstākļi var ietekmēt augsnes spēju piesaistīt un uzglabāt augsnes organisko oglekli.

Minēto iemeslu dēļ Somija uzskata, ka ir vairāki iemesli, lai turpinātu pētīt iespējas palielināt oglekļa piesaistes kapacitāti augsnē. Uzkrājot augsnes organisko oglekli, ogleklis tiek ne tikai uztverts no atmosfēras, bet arī uzlabojas augsnes struktūra un kvalitāte, piemēram, uzlabojas ūdens apmaiņa augsnēun augsnes bioloģiskā daudzveidība. Laba un kvalitatīva augsne ir lauksaimniecības pamatā, tāpēc augsnes aizsardzība var dot nozīmīgu produktivitātes pieaugumu, vienlaikus augsnes organiskā oglekļa saturam ir arī savs ieguldījums, lai pielāgotos klimata pārmaiņām, tāpēc aktīva apņemšanās uzlabot augsnes oglekļa piesaisti var mainīt lauksaimnieku lomu klimata jomā, jo tie var kļūt par svarīgiem risinājumu nodrošinātājiem.

**Organiskais ogleklis augsnēs: situācija ES**

Oglekļa saturs augsnēs dažādās ES valstīs ir visai atšķirīgs, bet pēdējo dekāžu laikā tas ir pakāpeniski samazinājies, mainoties dažādām lauksaimniecības darbībām un zemes izmantošanas veidam. Zemes izmantošanas veida maiņa, īpaši organisko augšņu nosusināšana un pastāvīgo zālāju pārvēršana aramzemē, ir lielākais augšņu oglekļa emisiju iemesls ES. Tādēļ Somijas prezidentūra uzskata, ka visefektīvākais veids, kā kontrolēt šīs emisijas, ir saglabāt pašreizējos augsnes organiskā oglekļa krājumus.

No dažādajiem lauksaimniecības zemes veidiem tieši zālāji un īpaši pastāvīgās ganības ir visefektīvākie oglekļa piesaistītāji, tomēr dažas lauksaimniecības metodes var pārvērst šīs augsnes par emisiju avotu, tādēļ ir nepieciešami dati par saimniekošanas metodēm, lai novērtētu īslaicīgo un pastāvīgo zālāju piesaistes potenciālu. Arī aramzemes piesaistes potenciāls atšķiras atkarībā no tās atrašanās vietas, augsnes veida u.c. faktoriem. Kopumā aramzemei ir ievērojams oglekļa zaudēšanas risks. Pretstatā minerālajām augsnēm ES lauksaimniecības zeme, kas atrodas kūdrājos vai citās organiskajās augsnēs, lielā augsnes organiskā oglekļa satura dēļ labāk funkcionē nevis kā piesaistītāja, bet gan kā oglekļa uzglabātāja.

Par dažām saimniekošanas metodēm ir skaidrs, ka tās palielina augsnes organiskā oglekļa līmeni, piemēram, virsaugi var samazināt augsnes eroziju, taču to audzēšana būtu jāizmanto kopā ar tādām noderīgām praksēm kā augu seka vai samazināta zemes apstrāde, lai ievērojami mazinātu eroziju. Dažādos ES reģionos dažādu pasākumu efektivitāte atšķirsies, jo atbilstošas metodes ir ļoti atkarīgas no to izmantošanas vietas. Arī apmežošana un agromežsaimniecība tiek uzskatītas par potenciālam metodēm oglekļa piesaistes palielināšanai gan virs, gan zem zemes. Ietekme uz oglekļa piesaisti un uzglabāšanu ir ļoti atkarīga no augšņu atrašanās vietas, koku sugām, apsaimniekošanas praksēm, zemes izmantošanas vēstures un dažādiem citiem faktoriem.

Apmežošana, iespējams, varētu nodrošināt neproduktīvas lauksaimniecības zemes produktīvu izmantošanu, vienlaikus sniedzot ieguldījumu klimata pārmaiņu mazināšanā. Komisijas novērtējums liecina, ka apmežošanas pasākumi Kopējās lauksaimniecības politikas (turpmāk – KLP) II pīlārā lielākoties izmantoti nelielos lauksaimniecības zemes apgabalos. Savukārt agromežsaimniecība var uzlabot lauksaimniecības produktivitāti un noturību pret klimata pārmaiņām, piemēram, uzlabojot augsnes spēju uzturēt ūdeni, samazinot eroziju un atdzesējot mikroklimatu. Tomēr aktivitāte agromežsaimniecības pasākumu izmantošanā KLP II pīlārā nav liela. Šobrīd agromežsaimniecībā tiek izmantoti 8,8% no ES lauksaimniecības zemes, bet interese par to var palielināties, ņemot vērā pozitīvo ietekmi uz klimatu.

**Iniciatīvas ES**

Kā uzsvērts jau Rumānijas prezidentūras 2019. gada jūnijā rīkotajā ES Lauksaimniecības neformālās ministru padomes laikā, lauksaimniecības sektora attīstībai ir ļoti būtiska pētniecībā iegūto zināšanu pārnese uz lauksaimniekiem. Iniciatīva “4 uz 1000”, kas aizsākta COP21 klimata konferencē Parīzē, ir palīdzējusi ES uzsākt vairākus projektus saistībā ar augsnes oglekli. Piemēram, Austrijā kopš 2015. gada 59 lauksaimnieki ievieš oglekli uzkrājošas saimniekošanas metodes kā daļu no “Healthy Soil for Healthy Food” projekta, saņemot uz rezultātu balstītu maksājumu 30 eiro uz katru ietaupīto CO2 tonnu. Somijā kopš 2019. gada sākuma vairāk nekā 100 saimniecību piedalās oglekļa piesaistes palielināšanas projektā, kas ir daļa no “Carbon Action” pētniecības platformas ar mērķi identificēt tās saimniekošanas metodes, kuras būtu oglekli uzkrājošas un piemērotas tieši katram lauksaimniekam. Savukārt Francijā piena nozarē tiek īstenots projekts “Ferme Laitiere Bas Carbone”, kura mērķis ir pielāgot ražošanu visās piena saimniecībās, lai līdz 2025. gadam par 20 % samazinātu svaigpiena ražošanas radītās emisijas.

Daži projekti ir vērsti uz oglekļa uzglabāšanu, nevis piesaisti. Piemēram, Vācijā notiekošajā projektā “MoorFutures” par purvu saglabāšanu CO2 un CH4 emisijas regulāri tiek mērītas jau 50 gadus, lai novērtētu to ietekmes pastāvīgumu. Savukārt pētniecībā Eiropas Inovāciju Partnerība lauksaimniecības produktivitātei un ilgtspējai (*EIP-AGRI*) nodrošina noderīgu platformu viedokļu apmaiņai ES. Šīs iniciatīvas parāda arvien lielāku interesi par augsnes oglekli visā ES un centienus atrast lauksaimniekam draudzīgas saimniekošanas metodes klimata kontekstā.

**Iespējamais KLP ieguldījums pēc 2020. gada**

Pēc Eiropas Auditoru tiesas vērtējuma, pašreizējās KLP augsnes aizsardzības pasākumi ir sadrumstaloti, izmantojot dažādus politikas instrumentus un normatīvos aktus vides jomā. Savukārt KLP pēc 2020. gada Komisija piedāvā oglekļa piesaistes uzlabošanu kā jaunu ietekmes indikatoru, kas iedrošina visas dalībvalstis uzlabot pašreizējo augsnes stāvokli. Lai atbalstītu šo mērķi, daudzi piedāvātās nosacījumu sistēmas labas lauksaimniecības un vides nosacījumi (turpmāk – LLVN) palīdzētu uzlabot vai uzturēt oglekļa krājumus augsnē. Turklāt dalībvalstīm būs iespējams arī veidot atbalsta pasākumus vai nu ar ekoshēmu starpniecību I pīlārā vai II pīlārā, vai ar lauku attīstības pasākumiem. Turklāt 2019. gada maija MP sanāksmē Komisija prezentēja “Saimniecību oglekļa shēmu”, iedrošinot dalībvalstis veidot atbalsta shēmas oglekli uzkrājošām saimniekošanas praksēm. Savukārt “Viena hektāra iniciatīva”, kas 2019. gada aprīlī tika prezentēta konferencē “Mūsu meži, mūsu nākotne”, vērsta uz lauksaimnieku iedrošināšanu iesaistīties apmežošanā.

Somijas prezidentūra uzsver, ka ir svarīgi strādāt pie jaunu, piemērotu uzraudzības metožu izveides, lai novērotu dažādo pasākumu reālo ietekmi uz augsnes organiskā oglekļa krājumiem. Pašlaik mērīšanas metodes dažādās dalībvalstīs atšķiras, bet kopīga indikatora noteikšana nodrošinātu lielāku uzraudzības pieeju harmonizāciju un saskaņotību. Arī augsnes kartēšanas dati ES tiek uzskatīti par nepietiekamiem, un pašreizējās pētniecības metodes galvenokārt ir vērstas uz augsnes organiskā oglekļa satura noteikšanu augsnes virsmā, lai gan dziļāki slāņi oglekli var uzkrāt daudz ilgāk. Visbeidzot, oglekļa uzkrāšanu veicinošu lauksaimniecības metožu ietekmi var noteikt, tikai pamatojoties uz ilgtermiņa datiem, tāpēc būs nepieciešams domāt par jauniem veidiem, kā daudzgadu pasākumus apvienot ar ikgadējiem maksājumiem.

**Turpmākais darbs**

Elastīgums un dažādu atbalsta pasākumu pieejamība ir būtiski faktori, lai nodrošinātu to, ka KLP var efektīvi uzlabot augsnes oglekļa stāvokli visā ES. Efektīvākie un rentablākie piesaistes pasākumi dalībvalstīs ievērojami atšķiras atkarībā no vietējiem apstākļiem, tāpēc ir svarīgi dalīties ar labāko praksi un projektu rezultātiem starp reģioniem un dalībvalstīm, lai varētu pilnībā izmantot gūtos panākumus un pieredzi. Visbeidzot, Somijas prezidentūra uzsver, ka dalīšanās ar pozitīviem piemēriem var mudināt vairāk lauksaimnieku iesaistīties klimata politikā. Ar aktīvu iesaistīšanos lauksaimnieki var palīdzēt sasniegt ES mērķus klimata jomā un palīdzēt īstenot lauksaimniecības potenciālu, kas nodrošina risinājumus klimata pārmaiņām.

**Prezidentūra ir sagatavojusi diskusiju jautājumus, un MP aicina dalībvalstu ministrus izteikt savu viedokli, ņemot vērā ES mērķi sasniegt klimatneitralitāti.**

*Vai priekšlikums KLP pēc 2020. gada ir atbilstošs pamats, lai uzlabotu oglekļa piesaisti augsnē Jūsu dalībvalstī, un vai Jūs plānojat KLP Stratēģiskajā plānā ietvert konkrētus pasākumus oglekļa piesaistes atbalstīšanai? Vai Jums attiecībā uz oglekļa uzkrāšanu augsnē ir kāda laba pieredze, ar ko Jūs vēlētos dalīties ar citām dalībvalstīm?*

Latvija uzskata, ka dažādie klimata pasākumi ir būtiska KLP stratēģisko plānu sastāvdaļa un tiem jāparādās visos jaunās zaļās arhitektūras līmeņos – gan nosacījumu sistēmā, gan ekoshēmās, gan lauku attīstības maksājumos.

Latvija uzskata, ka vides un klimata prasību kopumam KLPir jābūt samērīgam un pietiekami līdzsvarotam attiecībā pret dalībvalstīm piešķirto finansējumu, lai nemazinātu lauksaimnieku konkurētspēju vienotajā tirgū.

Tāpat Latvijai ir ļoti svarīgi, lai vides un klimata nosacījumi būtu efektīvi ieviešami dalībvalsts līmenī un veicinātu lauksaimnieku interesi sniegt lielāku ieguldījumu vides un klimata mērķu sasniegšanā. Lai ietvertu šos pasākumus KLP stratēģiskajos plānos, ir nepieciešama pilnvērtīga informācija un zinātniskais pamatojums. Šobrīd saskatām grūtības attiecībā uz LLVN 2 nosacījuma (standarts par kūdras augšņu un mitrāju aizsardzību) ieviešanu, jo Latvijā joprojām nav pieejama precīza informācija par šādām augsnēm. Turklāt Latvija jau iepriekš ir paudusi nostāju, ka LLVN 2 (standarts par kūdras augšņu un mitrāju aizsardzību) un LLVN 7 (standarts par kailu zemi jutīgākajos periodos) ir jārisina ar ekoshēmas vai agrovidi stimulējošu pasākumu palīdzību.

Latvija atbalsta darbu pie oglekļa piesaistes pasākumiem, jo ir būtiski ieviest pasākumus, kas ne tikai sniedz ieguldījumu SEG emisiju samazināšanā lauksaimniecības sektorā, bet arī zemes izmantošanas, zemes izmantošanas veida maiņas un mežsaimniecības (turpmāk – ZIZIMM) sektorā (piemēram, jaunu augļudārzu ierīkošana lauksaimniecības zemes organiskajās augsnēs, meža ieaudzēšanas veicināšana un audzes kvalitātes uzlabošana dabiski apmežojušās platībās vai vēsturiski izmantoto kūdras ieguvju rekultivācijas veicināšana, apūdeņojot vai ierīkojot ilggadīgos stādījumus u.c.).

Tāpat Latvija uzskata, ka ir jāņem vērā produkta dzīves cikla pieeja, jo klimata pasākumi nedrīkst būt pretrunā ar citiem būtiskiem aspektiem. Piemēram, Latvija neatbalsta tādus augsnes oglekļa piesaistes pasākumus, kuru dēļ palielinātos augu aizsardzības līdzekļu izmantošanas intensitāte.

Ir ļoti būtiski motivēt lauksaimniekus ieviest klimata pasākumus, tādēļ svarīgi ir piedāvāt efektīvus risinājumus no izmaksu viedokļa. Jau vairākus gadus Latvijas zinātnieki strādā pie lauksaimniecības SEG emisiju samazināšanas pasākumu robežizmaksu līknes attīstīšanas, lai identificētu no izmaksu viedokļa efektīvas SEG emisiju samazināšanas metodes.

Šobrīd Latvija plāno izveidot augsnes oglekļa monitoringa sistēmu lauksaimniecības zemei. To ieviešot, tiks izveidoti 200 augsnes oglekļa monitoringa parauglaukumi lauksaimniecības zemē.

Latvija vēlas uzsvērt zināšanu, pētniecības un inovāciju būtiskumu, turklāt ir jānodrošina konsultāciju pakalpojumu un apmācību pieejamība lauksaimniekiem. Tādēļ uzskatām, ka būtu noderīgi, ja lauksaimniecības ministri tiktu vairāk iesaistīti horizontāla līmeņa diskusijās, piemēram, par *Horizon Europe* programmu. Tāpat Latvijai ir būtiski piedalīties misijā “Augsnes veselībai un pārtikai”, kā arī agroekoloģijas partnerībā.

Vēlamies pateikties Prezidentūrai par rīkoto diskusiju, jo oglekļa piesaistes palielinājumu var veicināt ne tikai augsnēs, bet arī jūrās un okeānos. Tāpēc gudra un pārdomāta rīcība šodien nozīmē labāku nākotni nākamajām paaudzēm.

**II. Latvijas delegācija**

Delegācijas vadītājs: **Kaspars Gerhards,** zemkopības ministrs;

Delegācijas dalībnieki: **Pārsla Rigonda Krieviņa,** Zemkopības ministrijas Valsts sekretāra vietniece;

**Jānis Briedis,** Zemkopības ministrijas Starptautisko lietu un stratēģijas analīzes departamenta direktors.

Zemkopības ministrs K. Gerhards

1. Ministru kabineta 2019. gada 11. jūnija sēdē tika apstiprināta Latvijas nacionālā pozīcija “Par Eiropas Komisijas paziņojumu “Tīru planētu – visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku””. Ar šo pozīciju Latvija pauž atbalstu ES virzībai uz klimatneitralitāti 2050. gadā. [↑](#footnote-ref-1)